b'\n_START_ARTICLE_\nJosep Mussons i Mata\n_START_SECTION_\nOr\xc3\xadgens\n_START_PARAGRAPH_\nJosep Mussons nasqu\xc3\xa9 el 15 de juliol de 1925 al n\xc3\xbamero 100 del carrer de la Soledat d\'Igualada, fill de Jaume Mussons Capdevila i Ramona Mata Miquel. Vuit mesos despr\xc3\xa9s es traslladaren a la Rambla Sant Ferran i posteriorment al carrer \xc3\x92dena. Curs\xc3\xa0 estudis als Escolapis d\'Igualada, com a perit mercantil, i posteriorment es diplom\xc3\xa0 en Direcci\xc3\xb3 i Administraci\xc3\xb3 d\'Empreses per ESADE. De jove Josep Mussons s\'aficion\xc3\xa0 al futbol. En acabar la guerra civil espanyola, fund\xc3\xa0 un equip juvenil anomenat "Aspirantat d\'A.C." que reunia aspirants d\'Acci\xc3\xb3 Cat\xc3\xb2lica. A l\'edat de 14 anys perd\xc3\xa9 el seu pare, qui li deix\xc3\xa0 una cartera d\'assegurances, que el jove Mussons continu\xc3\xa0 amb l\'ajut d\'un oncle. Tamb\xc3\xa9 comercialitz\xc3\xa0 muntanyes d\'escor\xc3\xa7a, que adquirien els blanquers igualadins. Va ser fundador i director del setmanari "Igualada Deportiva", que es feia ress\xc3\xb2 de les activitats de les 17 entitats esportives que hi havia en aquell moment a Igualada. Fou promotor teatral, delegat d\'Educaci\xc3\xb3n y Descanso, i munt\xc3\xa0 l\'organitzaci\xc3\xb3 box\xc3\xadstica d\'Igualada. Practic\xc3\xa0 com a comentarista esportiu radiof\xc3\xb2nic en una emissora pirata situada a les golfes de Josep Maria Prat, que l\'alcalde Matosas posteriorment semi-oficialitz\xc3\xa0 com a R\xc3\xa0dio Igualada. Amb altres dos socis, va costejar la construcci\xc3\xb3 del Vel\xc3\xb2drom d\xe2\x80\x99Igualada. Amb el pseud\xc3\xb2nim "Juan Bal\xc3\xb3n" sign\xc3\xa0 articles al butllet\xc3\xad del CF Igualada entre 1944 i 1947 i a "Igualada Deportiva" (1951-1954)._NEWLINE_L\'any 1948 entr\xc3\xa0 com a vocal del CF Igualada, club on l\'any 1950 fou nomenat secretari general i que presid\xc3\xad durant la temporada 1961-62. Durant la seva presid\xc3\xa8ncia el club igualad\xc3\xad afeg\xc3\xad unes ratlles blanques al jersei dels jugadors. L\'any 1965 Mussons trasllad\xc3\xa0 la seva resid\xc3\xa8ncia a Barcelona, a causa de les seves responsabilitats a Bimbo. L\'any 1978 fou escollit entre els cinc primers socis d\'honor del C.F. Igualada._NEWLINE_Josep Mussons ha estat president de la Confraria del Cargol de Barcelona, confrare de M\xc3\xa8rit de la Confraria de la Vinyala de l\'Anoia, i President d\xe2\x80\x99honor de l\'Associaci\xc3\xb3 d\'Igualadins Forans.\n_START_SECTION_\nEmpresa Bimbo (1964-1995)\n_START_PARAGRAPH_\nL\'empresa Bimbo va ser fundada a M\xc3\xa8xic el desembre de 1945, per empresaris mexicans d\'ascend\xc3\xa8ncia catalana, pocs mesos despr\xc3\xa9s d\'acabar-se la Segona Guerra Mundial. El principal \xc3\xa8xit de la Bimbo va ser fabricar pa de motlle en un env\xc3\xa0s protector i amb alts controls de qualitat, com a suport per \xc3\xa0pats informals._NEWLINE_A l\'Estat Espanyol l\'empresa Bimbo es va crear a Barcelona, el 4 de mar\xc3\xa7 de 1964, amb Josep Mussons com un dels fundadors. Les activitats productives es van iniciar el 21 de febrer del 1965, quan el primer pa de motlle, r\xc3\xa8plica del primer Bimbo de M\xc3\xa8xic, va sortir de la planta de Granollers. Els comen\xc3\xa7aments van ser dif\xc3\xadcils i despr\xc3\xa9s de diverses aliances Bimbo experiment\xc3\xa0 el seu creixement m\xc3\xa9s important a partir de la d\xc3\xa8cada de 1980. L\'any 1970, Josep Mussons, llavors director de Bimbo, ide\xc3\xa0 el conegut \xc3\xa0lbum de cromos anomenat "El porqu\xc3\xa9 de las cosas" que explicava el perqu\xc3\xa8 de les coses. Aquesta idea es gest\xc3\xa0 a la Fonda Europa de Granollers, on l\'equip directiu de Bimbo es solia reunir per dinar. Representants de la casa Bimbo visitaren molts col\xc2\xb7legis, repartint \xc3\xa0lbums i cromos entre els nens per iniciar la col\xc2\xb7lecci\xc3\xb3._NEWLINE_Josep Mussons, pare de 4 fills, es jubil\xc3\xa0 de Bimbo l\'any 1995, als 70 anys.\n_START_SECTION_\nJunta Directiva del FC Barcelona (1978-2000)\n_START_PARAGRAPH_\nL\'any 1978 Josep Mussons form\xc3\xa0 part de la candidatura a la presid\xc3\xa8ncia del FC Barcelona encap\xc3\xa7alada pel directiu igualad\xc3\xad Nicolau Casaus. Malgrat perdre les eleccions, finalment ambd\xc3\xb3s s\'integraren a l\'equip de Josep Llu\xc3\xads N\xc3\xba\xc3\xb1ez. Es constitu\xc3\xad la primera junta directiva de N\xc3\xba\xc3\xb1ez amb Casaus, Gaspart i Casals com a vicepresidents i Josep Mussons com a vicetresorer i President de les Seccions Esportives del club. Un dels punts b\xc3\xa0sics de Mussons fou transformar la figura de delegat de cada secci\xc3\xb3, per tal que exercissin com si fossin presidents d\'un club independent, amb ingressos de taquilla i televisi\xc3\xb3, buscant anivellar ingressos i despeses, acceptant publicitat a les samarretes i potenciant el planter._NEWLINE_Degut al seu \xc3\xa8xit en la gesti\xc3\xb3 de les seccions durant el primer any, i a la seva fama d\'home en\xc3\xa8rgic, el 29 de novembre de 1979 Josep Mussons fou designat vicepresident tercer del FC Barcelona, c\xc3\xa0rrec que mantingu\xc3\xa9 fins a l\'any 2000. Com a responsable del futbol base, Mussons fou un dels principals gestors de La Masia, creada l\'any 1979._NEWLINE_Durant la presid\xc3\xa8ncia de Joan Gaspart, Josep Mussons fou designat President Honor\xc3\xadfic del futbol base del FC Barcelona i el directiu Jes\xc3\xbas Farga agaf\xc3\xa0 el relleu com responsable de futbol base._NEWLINE_Josep Mussons \xc3\xa9s autor del llibre "El Bar\xc3\xa7a vist per dins", publicat l\'any 2003 per Pag\xc3\xa8s Editors, amb pr\xc3\xb2leg de Miquel Roca i Junyent. ISBN 84-9779-095-2.'